b'\n_START_ARTICLE_\nMasia del Vilar\xc3\xb3 Vell\n_START_SECTION_\nDescripci\xc3\xb3\n_START_PARAGRAPH_\nEs tracta d\'una gran masia fortificada, de planta rectangular i orientada en direcci\xc3\xb3 nord-sud. T\xc3\xa9 planta baixa, pis i golfes. La porta d\'arc de mig punt i amb grans dovelles, est\xc3\xa0 a l\'est. S\'hi conserva l\'arc d\'entrada a l\'era de la porta principal al sud. Damunt de la porta hi ha adossada una petita estan\xc3\xa7a que sobresurt en vol de la fa\xc3\xa7ana. Al nord, hi ha la sortida amb el pou i al costat una porta per entrar al pis amb esgraons, molt posterior. Al mur oest, sota teulada i sobresortint de la fa\xc3\xa7ana hi ha una comuna de pedra picada. De la construcci\xc3\xb3 se\'n veu el parament de pedres irregulars, excepte a les cantonades que s\xc3\xb3n de pedra picada i escairada. Davant del mur oest, hi ha una gran era, on hi ha les pallisses, les corts i els coberts.\n_START_SECTION_\nHist\xc3\xb2ria\n_START_PARAGRAPH_\nEls primers documents els trobem al segle XI, en qu\xc3\xa8 s\'anomena els Anseresa i fins al "Castell d\'Anseresa". La casa prengu\xc3\xa9 el nom de Vilar\xc3\xb3 Vell, quan hi entraren els Vilar\xc3\xb3 al segle XII: Pere de Vilar\xc3\xb3 i la seva esposa Bernarda, entre altres llegats, deixen a Santa Maria del Vilar\xc3\xb3 la meitat del mas de "Bello Solano" (Bell Solar), que posse\xc3\xafen junts amb Bernat de Vilar\xc3\xb3, l\'any 1163, eren els primers temps en qu\xc3\xa8 entraren en la possessi\xc3\xb3 del mas d\'Anseresa. Al segle XVI, Santa Maria del Vilar\xc3\xb3 s\'anomenava Santa Maria del Puig, s\'hi celebrava la missa en la festa de l\'Anunciaci\xc3\xb3 i l\'hereu del Vilar\xc3\xb3 pagava les despeses. Al segle XIV, hi hagu\xc3\xa9 un Vilar\xc3\xb3 (Pon\xc3\xa7), que fou bisbe de Vic.'